CELEX: C2004/179/32
Language: el
Date: 2004-07-10 00:00:00
Title: Υπόθεση Τ-174/04: Προσφυγή της Petrobub SA κατά του Συμβουλίου της Ευρωπαϊκής Ενώσεως, η οποία ασκήθηκε στις 6 Μαΐου 2004

10.7.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 179/16
            
         Προσφυγή της Petrobub SA κατά του Συμβουλίου της Ευρωπαϊκής Ενώσεως, η οποία ασκήθηκε στις 6 Μαΐου 2004
   (Υπόθεση Τ-174/04)
   (2004/C 179/32)
   Γλώσσα διαδικασίας: η αγγλική
   Η Petrobub SA, με έδρα το Roman (Ρουμανία), εκπροσωπούμενη από τον L.A. Merckx, δικηγόρο, με τόπο επιδόσεων το Λουξεμβούργο, άσκησε στις 6 Μαΐου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά του Συμβουλίου της Ευρωπαϊκής Ενώσεως.
   Η προσφεύγουσα ζητεί από το Δικαστήριο:
   
               —
            
            
               να ακυρώσει το άρθρο 1 του κανονισμού (ΕΚ) αριθ. 235/2004, της 10ης Φεβρουαρίου 2004, για τροποποίηση του κανονισμού (ΕΚ) αριθ. 2320/97 για την επιβολή οριστικών δασμών αντιντάμπινγκ στις εισαγωγές ορισμένων σωλήνων χωρίς συγκόλληση από σίδηρο ή μη κραματοποιημένο χάλυβα καταγωγής, μεταξύ άλλων, Ρουμανίας, εφόσον πρόκειται για εισαγωγές στην Ευρωπαϊκή Κοινότητα προϊόντων που κατασκευάζονται από τις εταιρείες Petrotub SA και Republica SA (1).
            
         
               —
            
            
               να καταδικάσει το καθού στα δικαστικά έξοδα.
            
         Λόγοι ακυρώσεως και κύρια επιχειρήματα
   Το Συμβούλιο εξέδωσε τον προσβαλλόμενο κανονισμό σε μία προσπάθεια να συμμορφωθεί προς την απόφαση του Δικαστηρίου των Ευρωπαϊκών Κοινοτήτων, της 9ης Φεβρουαρίου 2003, στην υπόθεση C-76/00 P. Με την απόφαση αυτή αναιρέθηκε η απόφαση του Πρωτοδικείου, της 15ης Δεκεμβρίου 1999, συνεκδικασθείσες υποθέσεις Τ-33/98 και Τ-34/98, Petrotub SA και Republica SA κατά Συμβουλίου (2), και ακυρώθηκε ο κανονισμός (ΕΚ) αριθ. 2320/97 για την επιβολή οριστικών δασμών αντιντάμπινγκ στις εισαγωγές ορισμένων σωλήνων χωρίς συγκόλληση από σίδηρο ή μη κραματοποιημένο χάλυβα καταγωγής, μεταξύ άλλων, Ρουμανίας, εφόσον πρόκειται για εισαγωγές στην Ευρωπαϊκή Κοινότητα προϊόντων που κατασκευάζονται από τις εταιρείες Petrotub SA και Republica SA.
   Προς στήριξη της προσφυγής της, η προσφεύγουσα προβάλλει ότι το Συμβούλιο υπερέβη τα όρια της διακριτικής ευχέρειας που διαθέτει από το άρθρο 233 ΕΚ, διότι εφήρμοσε τη δικαστική απόφαση κατά τρόπο που αντιβαίνει στα άρθρα 6 παράγραφοι 1 και 9 και 2 παράγραφος 11 του κανονισμού (ΕΚ) αριθ. 384/96 (3). Ειδικότερα, η προσφεύγουσα υποστηρίζει ότι η παράβαση του άρθρου 6 παράγραφος 9 συνίσταται στο ότι ο προσβαλλόμενος κανονισμός εκδόθηκε βάσει της αρχικής έρευνας, παρά το γεγονός ότι έχουν παρέλθει πάνω από 15 μήνες από την έναρξή της. Περαιτέρω, η παράβαση του άρθρου 6 παράγραφος 1 συνίσταται στο ότι τα μέτρα αντιντάμπινγκ που θεσπίστηκαν δεν στηρίζονταν πλέον σε πληροφοριακά στοιχεία που αφορούν διάστημα τουλάχιστον έξι μηνών πριν την έναρξη της διαδικασίας. Η προσφεύγουσα υποστηρίζει επίσης ότι ο προσβαλλόμενος κανονισμός δεν περιέχει επαρκή αιτιολόγηση του γιατί απορρίφθηκαν, υπέρ της τρίτης μεθόδου, οι δύο πρώτες μέθοδοι υπολογισμού του περιθωρίου ντάμπινγκ, οι οποίες προβλέπονται στο άρθρο 2 παράγραφος 11 του κανονισμού (ΕΚ) αριθ. 384/96. Η προσφεύγουσα ισχυρίζεται ότι αυτό συνιστά επίσης παράβαση του άρθρου 2 παράγραφος 11 του κανονισμού (ΕΚ) αριθ. 384/1996, καθώς και του άρθρου 253 ΕΚ.
   
      (1)  ΕΕ L 40 της 12.2.2004, σ. 11.
   
      (2)  Συλλογή 1999, σ. ΙΙ-3837.
   
      (3)  ΕΕ L 56 της 6.3.1996, σ. 1.